|  |
| --- |
| *Директни плащания* |

**1. От 7 до 31 октомври 2019 г. земеделските стопани, които са кандидатствали по схемите за обвързано подпомагане за животни за Кампания 2019 трябва да докажат реализация на произведеното мляко и/или млечни продукти и реализация на животни.** Реализацията на мляко и млечни продукти се доказва с документи, издадени в периода 01.10.2018 г. – 30.09.2019 по четирите Схеми за обвързано подпомагане за млечни крави и млечни крави под селекционен контрол; по Схемата за овце-майки и/или кози-майки под селекционен контрол и по Схемата за обвързано подпомагане на биволи. Реализираните на пазара животни се доказва с документи, издадени в периода 01.10.2018 г. – 30.09.2019 по Схема за обвързано подпомагане за месодайни крави и/или юници, Схема за обвързано подпомагане за месодайни крави под селекционен контрол и Схема за обвързано подпомагане за овце-майки и/или кози-майки под селекционен контрол (с реализация на месо или комбинирана реализация). В зависимост от това къде са реализирани животните – в България или извън страната, се попълват различни типови образци. Документите за реализация се представят в съответната областна дирекция на ДФ „Земеделие“ – РА.

|  |  |
| --- | --- |
| *Пазарна подкрепа* |  |

**2. На 11 септември 2019 г. в рамките на Комитета по обща организация на селскостопанските пазари – формат „Хоризонтални въпроси” беше гласуван Регламентът на Европейската комисия за увеличаване на прозрачността на цените във веригата за предлагане на храни.**  Измененията в Регламент за изпълнение (EС) 2017/1185 относно нотифицирането на данни към ЕК бе подкрепено от 21 държави членки, шест се въздържаха от глас (Австрия, Великобритания, Унгария, Естония, Германия и Швеция) и една държава членка гласува против (Дания). Новите изисквания на ЕК към докладването на цени и количества ще засегне някои основни селскостопански продукти, които имат съществено значение за състоянието и развитието на селскостопанския сектор в Общността (месо, яйца, млечни продукти, плодове и зеленчуци, полски култури, захар и зехтин). По този начин се цели да бъде постигнато такова ниво на прозрачност на пазара, което да осигури на земеделските стопани по-стабилна и конкурентна среда, в която да осъществяват своята дейност по веригата за предлагане на храни. Това е третият елемент от цялостната политика на ЕК за затвърждаване позицията на земеделските стопани, като значима икономическа единица, от която зависи стабилността на веригата. Забраната на нелоялните търговски практики и стимулирането на сътрудничеството между производителите са другите два елемента, които допълват прозрачността на пазара. Новите изисквания по отношение на нотификациите на цени и количества на селскостопанските продукти ще трябва да бъдат приложени от държавите членки най­-късно до 1 януари 2021 година. Уведомленията ще бъдат на месечна база, като крайният срок за предоставяне на цените и количествата ще бъде 25-то число от месеца. В обхвата на регламента попадат тези оператори, чието производство заема 2 на сто от общото производство на съответния продукт за ЕС. В случай че в държавата членка няма производители с такъв дял, ще бъдат докладвани данните на тези оператори, които с дейността си влияят на националната икономика и допринасят за развитието на сектора.

|  |  |
| --- | --- |
| *Визия за ОСП след 2020 г.* |  |

**3. Условността и новият модел за прилагане бяха основните теми, обсъждани на заседанието на РГ по Хоризонтални въпроси към Съвета на ЕС, проведена на 12 и 13 септември 2019 г. в Брюксел.** Финландското председателство представи ревизиран вариант на текстовете от регламента относно условността и Системата за съвети в земеделието, както и Приложение 3, определящо конкретните стандарти. Повечето ДЧ, включително България се изказаха позитивно за предложените изменения от Председателството, определяйки ги като крачка в правилната посока и приближаване към постигането на компромис. Измененията в ДЗЕС 1 относно опазване на пасищата, ДЗЕС 8 относно практиките за опазване на потенциала на почвите и ДЗЕС 9 относно опазване на биоразнообразието съответстват на позицията на България. Бяха направени някои редакционни предложения, които Председателството заяви, че ще вземе предвид при следващата редакция на текстовете. Не се постигна консенсус относно предложените от Председателството две опции за действие при наличие на незначителни нарушения на стандартите на условността. Във втората част на заседанието беше проведена дискусия относно нови модел на прилагане и фишовете за индикаторите за резултат и за продукт. Председателството и Ирландия представиха примери за годишно уравняване по интервенции в РСР – относно съвети в земеделието, „умни села“ и интуиции в стопанствата. ЕК повтори своята позиция, че индикаторите и за продукт и за резултат трябва да бъдат докладвани годишно за целите на уравняването на сметките и проследяване нивото на изпълнение. ЕК направи презентация с основни положения, свързани с индикаторите. Фишовете по отделните индикатори ще бъдат детайлно обсъждани в Експерта група GREXE, чиито заседания са планирани през октомври и ноември. Дискусиите по проекта на регламенти за ОСП след 2020 щe продължaт на заседанието на СКСС на 16 септември, РГ по Финансови въпроси на 19 септември и РГ по Хоризонтални въпроси на 25 септември.

**4. Председателят на Европейската комисия, г-жа Урсула фон дер Лайен, отправи покана към номинирания за комисар по селското стопанство, г-н Януш Войчеховски (Полша), да фокусира своите усилия към екологичните и климатични цели и да предложи нова стратегия за селските райони, след като бъде постигнато окончателно споразумение по текущата реформа на ОСП.** В писмо, посветено на мисията на бъдещата Европейска комисия, бъдещият председател на Европейската комисия подчерта необходимостта членовете на Комисията да работят заедно като екип и да си сътрудничат с други европейски институции. По отношение на селското стопанство, г-жа фон дер Лайен подчерта важната роля, която има земеделието за постигане на ангажиментите на ЕС по отношение на климата, като в същото време е „директно изложено на ефекта от климатичните промени“. Работата на новия комисар по селско стопанство ще бъде да осигури необходимото, за да може сектора да изпълни поетите екологични ангажименти и бъде подкрепен, за да се адаптира към промените в климата, демографските процеси и технологиите. Г-жа фон дер Лайен настоява комисарят по земеделие да „има специален фокус върху по-здравословен и устойчив начин за производство на храни“, което ще бъде „важна част от Европейската зелена сделка“, която г-жа фон дер Лайен представя като „отличителна характеристика“ на своя предстоящ мандат. Също така, тя отправи призив към г-н Войчековски да „приключи бързо преговорите по модерна и опростена ОСП за периода след 2020 год.“, като достигне до сделка, която да бъде „амбициозна по отношение на безопасността на храните, екологичните и климатични цели“. Новата ОСП „трябва да стимулира приемането и прилагането на цифрови технологии, като запази конкурентоспособността на сектора, осигури доход за фермерите и подкрепя развитието на младите земеделски стопани.“ По отношение прилагането на ОСП, г-жа фон дер Лайен възлага на комисаря по земеделие да работи „в тясно сътрудничество с държавите членки върху разработването на техните стратегически планове, като се осигури необходимия баланс между европейските цели и националните приоритети“ и „се обърне специално внимание на изискванията за постигане на екологичните и климатични цели. Полският кандидат за комисар е приканен също да направи принос към новата стратегия за устойчиво производство на храни „От фермата до вилицата“, като се търсят начини за подобряване на устойчивостта на всички етапи на хранителната верига, включително чрез методи за био-производство. Друг важен акцент в писмото е осигуряването на приноса на селското стопанство и производството на храни за постигане на целите по отношение на околната среда, климата и биоразнообразието, особено чрез намаляване на употребата на пестициди, изкуствени торове и химикали, на територията на ЕС, и отвъд. Г-жа фон дер Лайен настоява също за по-силна система от географски указания, както и за нова дългосрочна стратегия за селските райони. Комисарят по земеделие ще работи под наставничеството на вице-президента на Комисията, отговорен за Европейската зелена сделка г-н Франс Тимерманс, на когото е възложено това задължение.

|  |  |
| --- | --- |
| *Още от ЕС и света* |  |

**5. Европейският съюз продължава да e начело на глобалната борба срещу изменението на климата.** В Съобщение от 1 септември, ЕК препотвърди ангажимента на ЕС за ускорена амбиция за климата. Подготвяйки се за срещата на върха на ООН в Ню Йорк на 23 септември ЕК припомни, че Европейският съюз е начело на глобалните действия в областта на климата, като преговаря за приобщаваща международна рамка, за да отговори на това предизвикателство, а във вътрешен план действа с единство, бързина и решителност. ЕС предприе конкретни действия зад ангажиментите си по Парижкото споразумение, в съответствие с приоритета на Комисията Юнкер за създаване на Енергиен съюз с перспективна политика за изменение на климата. Европейският съюз е първата голяма икономика, която въведе правно обвързваща рамка за изпълнение на своите обещания в рамките на Парижкото споразумение и успешно преминава към икономика с ниски емисии с оглед постигане на климатичен неутралитет до 2050 г. Амбициозните действия в областта на климата се радват силна подкрепа. Според последния публикуван специален Евробарометър (проучвания на общественото мнение възлагано от европейските институции от 1973 г. насам ), 93% от европейците смятат, че изменението на климата е сериозен проблем. Освен това ЕС и неговите държави членки (ДЧ), верни на своя научно обоснован ангажимент за многостранни действия, активно се подготвят да представят до началото на 2020 г. дългосрочна стратегия за постигане на климатичен неутралитет до 2050 г., както е предложено от ЕК. Комисията представи визията си за просперираща, модерна, конкурентоспособна и климатично неутрална икономика през ноември 2018 г., а голяма част от ДЧ одобриха тази визия през юни 2019 г. Според Евробарометър 92% от европейците подкрепят постигането на неутрален климат на ЕС до 2050. Съгласно Парижкото споразумение, всички страни трябва да представят дългосрочна стратегия до 2020. За по- подробна информация вижте Приложението.

***Приложение***

**Европейският съюз - начело на глобалната борба срещу изменението на климата**

**Предистория**

* ЕС има най-пълната и амбициозна законодателна рамка относно действията в областта на климата и успешно преминава към икономика на ниски емисии, като се стреми към климатичен неутралитет до 2050 г. Между 1990 и 2017 г. емисиите на парникови газове бяха намалени с 23%, докато икономиката нарасна с 58%.
* ЕС вече е постигнал и надхвърлил поставените си за 2020 г. цели за намаляване на емисиите на парникови газове и е завършил изготвянето на своята уникална обвързваща законодателна рамка, която ще позволи да се преизпълнят целите за 2030 г. по отношение на климата. В същото време, от 2013 г. насам Стратегията за адаптиране на ЕС насърчава национални, регионални и местни действия за адаптация.
* Съзнавайки, че европейските емисии съставляват само около 9% от глобалните, ЕС продължава да надгражда своите усилия. Сътрудничеството, финансово и техническо, е насочено към всички страни партньори. ЕС остава световен водещ донор на помощ за развитие и най-големият донор в света за финансиране на действия за климата. С предоставянето на над 40% от световните публични финанси за климата, ЕС и неговите държави-членки имат повече от удвоен принос в сравнение с този от 2013 г., надхвърлящ 20 милиарда евро годишно.

**Силна подкрепа от гражданите**

* Преди срещата на върха на ООН по въпросите на климата Европейската комисия проведе специален Евробарометър за климатичните действия и енергетиката, който показва, че във всички ДЧ на ЕС гражданите в голяма степен подкрепят тези действия и искат ЕС и националните лидери да увеличават своите амбиции в това отношение, като укрепват енергийната сигурност на Европа.
* Евробарометърът показва, че 93% от европейците смятат, че изменението на климата е "сериозен проблем", а 79% го разглеждат като "много сериозен проблем". В сравнение с последния Евробарометър през 2017 г., климатичните промени изпреварват международния тероризъм, тъй като се възприемат като втория най-сериозен проблем днес пред света, след бедността, глада и липсата на питейна вода.
* Делът на европейските граждани, предприели лични действия за борба с изменението на климата, има увеличение във всички ДЧ на ЕС до средна стойност за ЕС от над девет от десет граждани (93%). Резултатите от Евробарометър също така показват изискване към националните правителства да засилят собствените си цели за енергийна ефективност и възобновяема енергия (92%) и да се предостави повече публично финансиране за възобновяемата енергия (84%). Голямо мнозинство от европейците (72%) считат, че намалението на вноса на енергия ще има положително въздействие върху икономиката и енергийната сигурност, а 92% считат, че ЕС трябва да осигури достъп до енергия за всички граждани на ЕС.